U NASELjU Stepa Stepanović, posle krađe svađe, u četvrtak uveče, teško je povređen Lj. J. (60), kojeg je u glavu udario H. M. (55). Nesrećni čovek je, posle nokauta, pao i udario glavom u pločnik, zbog čega je neko vreme bio u nesvesti. Kako smo nezvanično saznali, Lj. J. ima povrede lobanje i mozga, zbog čega je životno ugrožen. Njegov napadač je ubrzo uhapšen, a nakon zadržavanja od 48 sati u policijskom pritvoru, biće priveden na saslušanje u nadležno tužilaštvo.

Snimak ovog nemilog događaja, koji kruži internetom, uznemirio je javnost. I dok jedni osuđuju napadača, drugi pak za incident krive šezdesetogodišnjaka. Najstrašnije je, međutim, što niko nije pokušao da spreči incident, iako je u tom trenutku bilo ljudi ispred prodavnice.

Prema nezvaničnim informacijama, do sukoba dvojice stanara ovog beogradskog naselja došlo je jer je, navodno, Lj. J., koji je s još nekoliko muškaraca bio ispred prodavnice u Ulici generala Vladimira Kondića 9, vređao H. M.



PROČITAJTE JOŠ: Izbo komšiju posle pijanke





- Čovek je došao sa sinom u prodavnicu, ispred koje je već bio Lj. J. - kaže jedan od stanara naselja, koji se kobnog popodneva zatekao ispred prodavnice. - Nekako u isto vreme, obojica su se obrela u prodavnici i odjednom su počeli da se prepiru oko toga ko je prvi na redu. Onda je Lj. J. počeo da psuje i vređa H. M. ali je dobacivao i njegovom osmogodišnjem sinu. To je ovog iznerviralo, pa ga je udario glavom.

Iako je dobio jak udarac, šezdesetogodišnjak je izašao iz prodavnice i oslonio se na zidić ispred. Kad je H. M. izašao iz dućana, Lj. J. je opet počeo nešto da mu dobacuje i vređa ga i ovome je "pukao film". Udario ga je snažno glavom u čelo i lice, nakon čega je Lj. J. pao i udario glavom u pločnik.

H. M., koji je, kako nezvanično saznajemo, vojni pilot u penziji, navodno je zajedno sa sinom otišao kući, a neko od stanara je pozvao Hitnu pomoć i policiju.

- Ekipa je izašla na teren po pozivu i zatekla okrvavljenog čoveka kako leži ispred prodavnice. Bio je bez svesti. Ukazana mu je lekarska pomoć, a kad je došao svesti, odbio je da ga naša ekipa vozi u bolnicu. Da li ga je, možda, neko od stanara ili rodbine kasnije odveo kod lekara, ne znamo - kaže za "Novosti" Mirko Lutovac, portparol Hitne pomoći.

Šta se zaista dogodilo, pokazaće istraga i više detalja znaće se kada bude ispitan H. M.

